钦定古今图书集成/明伦汇编/闺媛典/第111卷 > 皇清十七 > 方本素妻仇氏
## 钦定古今图书集成/明伦汇编/闺媛典/第111卷 > 皇清十七 > 方本素妻仇氏

按《仪真县志》：“仇氏，歙人，方本素妻。其先由仪真迁新安。年十五，许字本素。素父述之早殁，伯父善之无嗣，以素为子。家贫，远贾凡十二年不得娶，或以改婚嗾仇父母。仇闻，举刀誓死。及嫁素三月，毁钗股衣饰资素贩于仪，历三年一返室。又八载，翁老且病，仇以妇代子，生养死葬，无不克尽厥职。丁未夏，素病笃，仇自” 歙偕子言阴携刃趋省。素素不起，引刃批股肉荐之，不克。枕尸大恸，欲从死。本生姑汪氏，年八十馀，掖之同寝，密防之。逾年，仇伺姑稍倦，值素忌辰，先数日寄书于父，将奠墓，大雨不果，乃抱灵床而哭，至夜自缢，时康熙七年六月，县令汪时泰旌之。